Euroopan keskuspankin suuntaviivat, annettu 27 päivänä helmikuuta 2002, Euroopan laajuisesta automatisoidusta reaaliaikaisesta bruttomaksujärjestelmästä (TARGET) annettujen suuntaviivojen EKP/2001/3 muuttamisesta (EKP/2002/1)



Virallinen lehti nro L 067 , 09/03/2002 s. 0074 - 0076



Euroopan keskuspankin suuntaviivat, annettu 27 päivänä helmikuuta 2002, Euroopan laajuisesta automatisoidusta reaaliaikaisesta bruttomaksujärjestelmästä (TARGET) annettujen suuntaviivojen EKP/2001/3 muuttamisesta (EKP/2002/1) (2002/202/EY) EUROOPAN KESKUSPANKIN NEUVOSTO, joka ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä "perussääntö") ja erityisesti sen 3.1, 12.1, 14.3, 17, 18 ja 22 artiklan, sekä katsoo seuraavaa: (1) Euroopan yhteisön perustamissopimuksen (jäljempänä "perustamissopimus") 105 artiklan 2 kohdan neljännessä luetelmakohdassa ja perussäännön 3.1 kohdan neljännessä luetelmakohdassa valtuutetaan Euroopan keskuspankki (EKP) ja kansalliset keskuspankit edistämään maksujärjestelmien moitteetonta toimintaa. (2) Perussäännön 22 artiklan mukaan EKP ja kansalliset keskuspankit voivat tarjota järjestelyjä selvitys- ja maksujärjestelmien tehokkuuden ja vakauden varmistamiseksi yhteisössä ja kolmansien maiden kanssa. (3) EKP:n neuvosto hyväksyi 14 päivänä joulukuuta 2000 TARGETin aukiolopäivistä pitkän aikavälin kalenterin, jota sovelletaan vuoden 2002 alusta kunnes toisin ilmoitetaan. Kalenterin mukaan TARGET on lauantain ja sunnuntain lisäksi suljettuna myös uudenvuodenpäivänä, pitkäperjantaina ja toisena pääsiäispäivänä (EKP:n toimipaikkaa koskevan kalenterin mukaan), vapunpäivänä (1 päivänä toukokuuta), joulupäivänä ja tapaninpäivänä. Osallistujien tasapuolisen kohtelun varmistamiseksi EKP:n neuvosto päätti myös, että TARGET, mukaan lukien kansalliset reaaliaikaiset bruttomaksujärjestelmät, on kokonaan suljettuna, joten maiden välisiä tai kotimaisia maksuja ei suoriteta TARGETissa edellä mainittuina päivinä. Yhdenmukaisen kohtelun periaatteen ei pitäisi estää toimenpiteitä, jotka ovat objektiivisesti perusteltuja erityisten kansallisten tilanteiden vuoksi. HERMEKSEN (Kreikan RTGS-järjestelmä) täydellinen sulkeminen, kotimaiset maksut mukaan luettuina, aiheuttaa Kreikassa häiriöitä suurelle yleisölle ja pankeille, koska ortodoksinen pääsiäinen osuu harvoin samaan aikaan protestanttisen/katolisen pääsiäisen kanssa, joita EKP:n toimipaikkaan sovellettava kalenteri koskee. Tämän vuoksi Kreikan kotimaan maksujärjestelmät ovat tosiasiassa suljettuina useita ylimääräisiä päiviä. Lisäksi perättäisten kiinniolopäivien määrä on suurempi silloin, kun protestanttiseen/katoliseen pääsiäiseen liittyvien yleisten vapaapäivien ja toisaalta ortodoksiseen pääsiäiseen liittyvien yleisten vapaapäivien välillä on vain yksi viikko, kuten vuonna 2003, jolloin Kreikan luottolaitokset ovat auki vain kolmena päivänä yhdentoista päivän aikana. Tämän vuoksi olisi tehtävä ylimääräinen ja rajoitettu poikkeus TARGETin aukioloaikoihin pääsiäisen yleisten vapaapäivien aikana kolmeksi vuodeksi, minkä jälkeen Kreikan tilannetta arvioidaan uudelleen saatujen kokemusten perusteella. (4) Lisäksi Euroopan laajuisesta automatisoidusta reaaliaikaisesta bruttomaksujärjestelmästä (TARGET) 26 päivänä huhtikuuta 2001 annettujen suuntaviivojen EKP/2001/3(1) liitteen V luetteloa ulkomailla sijaitsevista vakuuksista, joita voidaan käyttää päivänsisäisen luoton vakuutena TARGETissa, olisi muutettava, jotta kolmen yhteisen rahan perustamissopimuksen mukaisesti käyttöön ottaneen jäsenvaltion kansalliset keskuspankit voivat hyväksyä Danmarks Skibskreditfondin ja KommuneKreditin liikkeeseen laskemia joukkovelkakirjoja päivänsisäisen luoton vakuudeksi. (5) Perussäännön 12.1 ja 14.3 artiklan mukaisesti EKP:n suuntaviivat ovat erottamaton osa yhteisön lainsäädäntöä, ON ANTANUT NÄMÄ SUUNTAVIIVAT: 1 artikla Suuntaviivoja EKP/2001/3 muutetaan seuraavasti: 1) Suuntaviivojen 2 artiklan 1 kohta korvataan seuraavasti: "1. Euroopan laajuinen automatisoitu reaaliaikainen bruttomaksujärjestelmä (TARGET) on euromääräisen maksuliikenteen reaaliaikainen bruttomaksujärjestelmä. TARGET muodostuu kansallisista RTGS-järjestelmistä, EKP:n maksumekanismista ja niiden yhteenkytkennästä." 2) Suuntaviivojen 3 artiklan d kohdan 1 alakohta korvataan seuraavasti: "1. Aukiolopäivät Vuodesta 2002 alkaen TARGET on kokonaan kiinni lauantaisin, sunnuntaisin, uudenvuodenpäivänä, pitkäperjantaina ja toisena pääsiäispäivänä (EKP:n toimipaikkaa koskevan kalenterin mukaan), vapunpäivänä (1 päivänä toukokuuta), joulupäivänä ja tapaninpäivänä. Tästä huolimatta seuraavia rajoitettuja selvityspalveluja voidaan poikkeuksellisesti tarjota vuosina 2002-2004 HERMESissä, Kreikan RTGS-järjestelmässä, pitkäperjantaina ja toisena pääsiäispäivänä (EKP:n toimipaikkaa koskevan kalenterin mukaan), kun nämä päivät eivät satu samaan aikaan ortodoksisen pääsiäisen kanssa: a) asiakkaiden kotimaan maksujen suorittaminen; b) sellaisten maksujen suorittaminen, jotka liittyvät käteisen rahan jakeluun Kreikan keskuspankista ja sen takaisin palauttamiseen Kreikan keskuspankkiin; ja c) Ateenan selvitysyhteisön (Athens Clearing Office) vähittäismaksujärjestelmän ja DIAS-vähittäismaksujärjestelmien selvitystoimet." 3) Suuntaviivojen liite V korvataan näiden suuntaviivojen liitteen tekstillä. 2 artikla Loppusäännökset Nämä suuntaviivat osoitetaan rahaliittoon osallistuvien jäsenvaltioiden kansallisille keskuspankeille. Nämä suuntaviivat tulevat voimaan 22 päivänä maaliskuuta 2002. Kansalliset keskuspankit ilmoittavat EKP:lle viimeistään 15 päivänä maaliskuuta 2002 ne lait, asetukset ja hallinnolliset määräykset, jotka ovat tarpeen näiden suuntaviivojen noudattamiseksi. Nämä suuntaviivat julkaistaan Euroopan yhteisöjen virallisessa lehdessä. Tehty Frankfurt am Mainissa 27 päivänä helmikuuta 2002. EKP:n neuvoston puolesta Christian Noyer (1) EYVL L 140, 24.5.2001, s. 72. LIITE "LIITE V LUETTELO "EUROALUEEN ULKOPUOLISISTA" VAKUUKSISTA, joita voidaan käyttää päivänsisäisen luoton vakuutena kaikissa euroalueen jäsenvaltioiden keskuspankeissa, jotka ovat ilmoittaneet aikovansa käyttää tiettyä vakuutta, joka sijaitsee sellaisessa jäsenvaltiossa, joka ei ole ottanut käyttöön euroa, kun EKP on hyväksynyt tämän aikomuksen TARGET-suuntaviivojen 3 artiklan f kohdan 3 alakohdan ja 3 artiklan g kohdan mukaisesti: >TAULUKON PAIKKA>"